b'\n_START_ARTICLE_\nSlovenska \xc4\x8ditalnica v Regensburgu\n_START_PARAGRAPH_\nSlovenska \xc4\x8ditalnica v Regensburgu (Slowenischer Lesesaal) je skupen projekt Ministrstvo za kulturo Republike Slovenije, Univerze v Regensburgu in In\xc5\xa1tituta za Jugovzhodno Evropo v Regensburgu. \xc4\x8citalnica se nahaja v prostorih Znanstvenega centra za Vzhodno in Jugovzhodno Evropo in deluje v okviru Univerze Regensburg oziroma tamkaj\xc5\xa1nje univerzitetne knji\xc5\xbenice. Namen \xc4\x8ditalnice je posredovati znanost in kulturo med Slovenijo in Nem\xc4\x8dijo._NEWLINE_Ustanovitev Slovenske \xc4\x8ditalnice v Regensburgu temelji na dolgoletnem sodelovanju med Republiko Slovenijo in Nem\xc4\x8dijo v sklopu delovanja Nem\xc5\xa1ke knji\xc5\xbenice v Ljubljani, ki je skupaj z Narodno in univerzitetno knji\xc5\xbenico tudi partner Slovenske \xc4\x8ditalnice. Poleg tega predstavlja Ljubljanska univerza najstarej\xc5\xa1e partnerstvo regensbur\xc5\xa1ke univerze._NEWLINE_Slovenska \xc4\x8ditalnica nudi kot edina znanstveno-kulturna ustanova tak\xc5\xa1ne vrste v Nem\xc4\x8diji forum vsem, ki jih zanima slovenska zgodovina, literatura in jezik. Razume se tudi kot posredovalec slovenske kulture v Nem\xc4\x8diji in kot most med prebivalci obeh dr\xc5\xbeav._NEWLINE_\xc4\x8citalnica ima tri nosilne stebre. Najprej je tu bogato zalo\xc5\xbeena javna knji\xc5\xbenica (katalog Slovenica), prav tako \xc4\x8ditalnica redno organizira kulturne in znanstvene prireditve in nenazadnje je na voljo tudi kot virtualni informacijski portal. Vse knji\xc5\xbeni\xc4\x8dno gradivo, ki je na voljo v Regensburgu, je zavedeno v katalogu Slovenica.'